پہلا ٹی ٹوئنٹی: پاکستان نے ویسٹ انڈیز کو 63 رنز سے شکست دے دی
کراچی کے نیشنل اسٹیڈیم میں تین ٹی ٹوئنٹی میچوں کی سیریز کے پہلے میچ میں ویسٹ انڈیز نے ٹاس جیت کر فیلڈنگ کرنے کا فیصلہ کیا۔
ویب ڈیسک — پاکستان نے مہمان ٹیم کو 201 رنز کا ہدف دیا تھا البتہ ویسٹ انڈیز کی پوری ٹیم صرف 137 رنز ہی بنا سکی۔ ویسٹ انڈیز کی جانب سے سب سے زیادہ اسکور کرنے والے بلے باز شائی ہوپ تھے جنہوں نے 31 رنز بنائے۔ اوشین اسمتھ نے 24 رنز اور رمین پاول 21 رنز بنا کر نمایاں رہے۔ جب کہ ٹیم کے باقی کھلاڑی پاکستان کے باؤلروں کا زیادہ دیر تک سامنا نہ کر سکے۔ پاکستان کی جانب سے محمد وسیم نے چار، شاداب خان نے تین جب کہ محمد نواز، حارث رؤف اور شاہین آفریدی نے ایک ایک وکٹ اپنے نام کی۔ یہ نیشنل اسٹیڈیم میں پاکستان کرکٹ ٹیم کی مسلسل پانچویں کامیابی ہے۔ جب کہ اس سال پاکستان نے ٹی ٹوئنٹی مقابلوں میں سب سے زیادہ میچ جیتنے کا بھی ریکارڈ قائم کیا ہے۔ پہلے ٹی ٹوئنٹی میچ کے آغاز رپ ویسٹ انڈیز کی ٹیم نے ٹاس جیت کر پہلے فیلڈنگ کرنے کا فیصلہ کیا تھا۔ ویسٹ انڈیز کا فیصلہ کسی حد تک درست بھی ثابت ہوا اور پہلے ہی اوور میں پاکستان کے کپتان بابر اعظم بغیر کوئی رنز بنائے آؤٹ ہو گئے۔ ان کے بعد محمد رضوان کا ساتھ دینے کے لیے فخر زمان آئے لیکن وہ بھی زیادہ دیر میدان میں نہ رہے اور صرف 10 رنز بنا کر 35 کے مجموعی اسکور پر پانچویں اوور میں آؤٹ ہو گئے۔ فخر زمان کے آؤٹ ہونے کے بعد حیدر علی نے بلے بازی شروع کی اور محمد رضوان کے ساتھ پاکستان کی پوزیشن مضبوط کرنے میں اہم کردار ادا کیا۔ دونوں کھلاڑیوں نے 105 رنز کی پارٹنرشپ بنائی البتہ رضوان 52 گیندوں پر 78 رنز بنا کر 140 کے مجموعی اسکور پر آؤٹ ہوئے۔ اگلے ہی اوور میں محمد رضوان کی جگہ آنے والے آصف علی ایک بار پھر صرف ایک رن بنا کر آؤٹ ہو گئے۔ جب کہ ان کے بعد آنے والے افتخار احمد بھی سات رنز بنا کر پویلین لوٹ گئے۔ حیدر علی 191 کے مجموعی اسکور پر آخری اوور میں 68 رنز بنا کر آؤٹ ہوئے۔ محمد نواز 10 گیندوں پر 30 رنز بنا کر ناٹ آؤٹ رہے جب کہ شاداب کسی گیند کا سامنا کیے بغیر پویلین واپس آئے۔ یوں پاکستان نے مقررہ 20 اوورز میں 200 رنز بنائے۔ ویسٹ انڈیز کے رومیرو شیفرڈ دو وکٹیں لے کر سب سے کامیاب بالر رہے۔ پاکستان ٹیم کپتان بابر اعظم، محمد رضوان، فخر زمان، حیدر علی، افتخار احمد، آصف علی، شاداب خان، محمد نواز، محمد وسیم جونیئر، حارث رؤف، شاہین شاہ آفریدی پر مشتمل ہے۔ ویسٹ انڈیز کی ٹیم میں نکولس پوران، برینڈن کنگ، شائے ہوپ، شمارا بروکس، ڈیوون تھومس، رومین پاول، اوڈین اسمتھ، ڈومنک ڈراکیس، روماریو شیفرڈ، اکیل حسین اور اوشین تھومس شامل ہیں۔